Na temelju članka 118. Zakona o odgoju i obrazovanju u osnovnoj i srednjoj školi („Narodne novine“ broj: 87/08, 86/09, 92/10, 105/10, 90/11, 5/12, 16/12, 86/12, 126/12, 94/13, 136/14-RUSR, 152/14, 07/17, 68/18, 98/19, 64/20, 151/22 i 156/23) i članka 58. Statuta Osnovne škole Glina, na prijedlog ravnatelja, Školski odbor na sjednici održanoj 02. svibnja 2024. godine donosi:

**PRAVILNIK O OSTVARIVANJU I KORIŠTENJU VLASTITIH PRIHODA I PRIHODA OD NENAMJENSKIH DONACIJA**

**Članak 1.**

Ovim Pravilnikom o ostvarivanju i korištenju vlastitih prihoda i prihoda od nenamjenskih donacija (u daljnjem tekstu: Pravilnik) propisuju se materijalna i procesna pitanja u pogledu ostvarivanja i raspolaganja vlastitim prihodima i prihodima od nenamjenskih donacija Osnovne škole Glina (u daljnjem tekstu: Škola).

Odredbe ovog Pravilnika ne odnose se na sredstva državnog proračuna, grada, županije, namjenske prihode od sufinanciranja, tekuće donacije ostalih subjekata izvan proračuna te tekuće pomoći u okviru projekata.

Izrazi koji se koriste u ovom Pravilniku, a koji imaju rodno značenje, neutralni su i odnose se na osobe oba spola.

**Članak 2.**

Vlastitim prihodima smatraju se prihodi koje Škola ostvari od obavljanja poslova na tržištu i u tržišnim uvjetima.

Škola može ostvarivati vlastite prihode, ukoliko osnivač Škole svojom odlukom drugačije ne odluči, od:

1. davanja ili uzimanja u najam ili zakup unutarnjeg i vanjskog prostora Škole i opreme,
2. poslovanja učeničke zadruge,
3. najma ili zakupa prostora za postavljene aparate za samoposluživanje,
4. obavljanja ostalih poslova na tržištu pod tržišnim uvjetima.

Nenamjenske donacije, u smislu ovoga Pravilnika, su prihodi ostvareni od fizičkih osoba, neprofitnih organizacija, trgovačkih društava i ostalih subjekata izvan općeg proračuna bez bilo kakve naknade ili protučinidbe, a kojima namjena nije utvrđena.

**Članak 3.**

Unutarnji i vanjski prostor Škole (sportska dvorana, zbornica, vanjsko igralište i dr.) mogu se dati u najam ili zakup zainteresiranim građanima, udrugama, ustanovama, trgovačkim društvima i drugim pravnim osobama (u daljnjem tekstu: najmoprimci/zakupci) za održavanje sastanaka, predavanja, radionica, rekreacija i s1. ako Škola ima organizacijskih i prostornih uvjeta te ako djelatnost koju bi obavljali u školskom prostoru nije u suprotnosti s obrazovnom i odgojnom funkcijom škole.

Ravnatelj procjenjuje raspoloživost organizacijskih i prostornih uvjeta za najam ili zakup i korištenje te se s istim sklapa ugovor o najmu ili zakupu ili ga se obavještava o nemogućnosti sklapanja ugovora.

Škola daje prostor u najam ili zakup u pravilu na godinu dana.

Iznimno Škola može imovinu dati u najam ili zakup i na duži rok ako to priroda namjene zahtjeva i ako to neće ometati redovnu djelatnost školske ustanove uz prethodnu suglasnost Sisačko-moslavačke županije (osnivača).

**Članak 4.**

Kategorije i opis prostora, vrste aktivnosti, kao i najniži iznosi naknade za pojedine kategorije prostora i vrste aktivnosti utvrđene su Odlukom o uvjetima, kriterijima i postupku korištenja imovine ustanova čiji je osnivač Sisačko-moslavačka županija („Službeni glasnik Sisačko – moslavačke županije“ broj: 7/2019).

**Članak 5.**

Prostor se daje u najam ili zakup temeljem podnesenog zahtjeva u pisanom obliku. U slučaju da je najmoprimac ili zakupac zainteresirana grupa građana zahtjev podnosi zajednički predstavnik kojeg svojim potpisom na zahtjevu podrže zainteresirani građani.

Zahtjev mora sadržavati:

* podatke o najmoprimcu/zakupcu (uz priložene dokaze, posebice ime i prezime ili naziv, adresa prebivališta ili sjedišta te OIB),
* podatke o imovini za koju se podnosi zahtjev (površina imovine, opis i lokacija imovine),
* vremensko razdoblje i dužina trajanja najma ili zakupa, vrstu aktivnosti, poslova ili djelatnosti za koju korisnik podnosi zahtjev.

Odluku o davanju prostora u najam ili zakup donosi ravnatelj Škole ili Školski odbor sukladno Odluci o uvjetima, kriterijima i postupku korištenja imovine ustanova čiji je osnivač Sisačko-moslavačka županija („Službeni glasnik Sisačko – moslavačke županije“ broj: 7/2019).

**Članak 6.**

Uvjeti pod kojima se imovina daje u najam ili zakup uređuju se ugovorom sklopljenim u pisanom obliku između ravnatelja Škole i najmoprimca/zakupca.

Ugovor o davanju prostora u najam ili zakup sadrži:

* podatke o ugovornim stranama (ime i prezime ili naziv, adresu prebivališta ili sjedišta te osobni identifikacijski broj ugovornih strana),
* podatke o poslovnom prostoru ili opremi koje se daje na korištenje,
* podatke o aktivnostima koju korisnik namjerava provoditi,
* iznos naknade za vrijeme korištenja imovine i način plaćanja,
* otklanjanje eventualnih šteta,
* vrijeme trajanja najma ili zakupa prostora,
* odredbe o prestanku ugovora i otkaznim rokovima,
* odredbu o pravu na otkaz ugovora ukoliko bi prostor zatrebao za izvođenje redovitog nastavnog plana i programa,
* odredbu o obvezi korisnika da snosi troškove tekućeg održavanja imovine.

**Članak 7.**

U školi se može vrši prodaja robe putem učeničke zadruge. Cijenu pojedine robe i/ili usluge utvrđuje voditelj učeničke zadruge u dogovoru s ravnateljem škole. Príhod ostvaren prodajom roba evidentira se na osnovnom računu škole i namijenjen je nabavi materijala za izradu radova učeničke zadruge, nabavi stručne literature, časopisa te plaćanju članarine.

**Članak 8.**

Vlastiti prihodi Osnovne škole Glina koriste se za podmirenje rashoda nastalih obavljanjem poslova na tržištu i u tržišnim uvjetima temeljem kojih su i vlastiti prihodi ostvareni.

Ako se vlastiti prihodi ostvare u iznosu većem od potrebnog za podmirenje rashoda nastalih obavljanjem poslova na tržištu i u tržišnim uvjetima temeljem kojih su i ostvareni, koriste se za podmirenje rashoda poslovanja redovne djelatnosti.

Rashodi redovne djelatnosti obuhvaćaju:

* materijalno – financijskih rashoda Škole nastalih realizacijom programa i aktivnosti temeljem kojih su vlastiti prihodi ostvareni,
* troškovi za podizanje razine učeničkog standarda kupnjom razne opreme,
* nabava uredskog materijala za potrebe Škole,
* ostale nespomenute troškove poslovanja neophodne za rad zadruge.

Nenamjenske donacije koriste se za podmirenje rashoda poslovanja redovne djelatnosti.

**Članak 9.**

Vlastiti prihodi i nenamjenske donacije iskazuju se u izvorima financiranja financijskog plana i putem aplikacije Modul Realizacije vlastitih izvora financiranja (RVI).

**Članak 10.**

O ostvarenim i utrošenim vlastitim prihodima i prihodima od nenamjenskih donacija Osnovna škola Glina izvješćuje nadležna županijska upravna tijela polugodišnje i godišnje, a na zahtjev Upravnog tijela za proračun, financije i javnu nabavu i za kraća vremenska razdoblja.

**Članak 11.**

Evidencija o sklopljenim ugovorima za vlastite prihode vode se u tajništvu Škole, a nadzor i naplatu vlastitih prihoda vodi računovodstvo Škole prema važećim propisima.

**Članak 12.**

Stupanjem na snagu ovog Pravilnika prestaju važiti Odluke Osnovne škole Glina KLASA: 402-01/24-01/1; URBROJ: 2176-30-01-24-1 od 12. siječnja 2024. godine i KLASA: 402-01/24-01/1; URBROJ: 2176-30-01-24-2 od 31. siječnja 2024. godine.

**Članak 13.**

Ovaj Pravilnik stupa na snagu najranije dan nakon dana objave na oglasnoj ploči Škole.

KLASA: 011-01/24-01/3

URBROJ: 2176-30-06-24-1

Glina, 02. svibnja 2024. godine



 Predsjednica Školskog odbora:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ovaj Pravilnik objavljen je na oglasnoj ploči Škole dana 02. svibnja 2024. godine te je stupio na snagu dana 03. svibnja 2024. godine.

 Ravnatelj:

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_